 ओ उस्से चाली शांत हा जिस चाली कोई न्हेरी चक्खड़ औनै छा पहले दा बातावरण होंदा ऐ।  मिगी लग्गा जे लोहा हून खूब गर्म ऐ तै इस्सै बेल्लै सट करानी लोड़चदी।  बस फी के हा।  “ए लाडो कुन ऐ” रूपी थोह्‌ड़ा में उदे मन रूपी भखे दे लोहे पर सुट्टी।  लाडो-ओ किश चतेआ।  इक लम्मी सूंक मारियै मेरी नुहारी अल इयां दिक्खन लगा जे आखा दा होए तुस बी कोई सुआर्थी तां नेईं जड़े मेरी बढोई-कटोई दी देऊ उप्पर लून लाइयै अगड़े बधी जन्दे न।  किश चिर ओ आपूं गै चुप होइआ तै आपशम्भू बोलेया-“लाडो मेरी इक्को कुड़ी ही उदी बरेस कोई 16 बरे दी ही ते ओ घरे बाह्‌रे दे कम्मे काजे गी खरी चाली समाले दी ही।  ओ मेरी धी नेईं पुत्तर हा की जे में कदी उस्सी कुड़ियां चिड़ियां आंगर कम्म काज करदे नेईं दिक्खेआ।  ओ, ओ सारे कम्म करदी जेड़े खबरे कोई जागत बी नेईं करी सकन।  में शैह्‌रा दे इक शाह छ’ नौकर हा।  फसल दी कटाई बडाई दे मौके में किश दिन छुट्टी लेइयै उन्दे ने हत्थ बटांदा ते बाकी सारा कम्म ओ ‘लाडो’ ते मेरी जनानी आपूं गै करी लैन्दियां।  इक बारी फसला दी कटाई पर में घर गेदा हा, मेरी जनानी ने मिगी आख्या जे लाडो हून जुआन होई गेदी ऐ, इदे हत्थ पीले करी देने लोड़चदे।  में उदा ब्याह कुसे खरे जागते नै करना चांहदा हा की जे ओ मिगी बड़ी प्यारी ही ते खबरे इदे पिच्छे मेरी कोई सुआर्थी भावना बी ही जे में उदी गल्ल इयां गै टाली उड़ी।  मेरी जनानी ने बड़ा जोर भरेआ पर मेरे पर कोई अस नईं होआ।  इस्से चाली जियां चिकनी मिट्टी पर कोई बरखा दा पानी असर नेई करदा।  में अपनी छुट्टी दे दिन पूरे करियै शैहर परती आया।